DA-kandidate 'positief oor veldtogte' | Netwerk24
Deur Philda Essop 13 November 2019 21:46
Met net enkele dae oor voordat die DA Sondag 'n tussentydse leier kies, is die twee kandidate vir die pos positief oor hul veldtogte.
John Steenhuisen, parlementêre leier, en Makashule Gana, lid van die Gautengse wetgewer, sal sake Sondag in Johannesburg uitspook vir die tussentydse leiersposisie op 'n buitengewone sitting van die party se federale raad, wat uit sowat 150 lede bestaan.
'n Nuwe tussentydse nasionale voorsitter sal ook op dieselfde sitting gekies word. Vier kandidate, dr. Ivan Meyer, Wes-Kaapse minister van landbou, Dharmesh Dhaya, raadslid van Oos-Londen, Khume Ramulifho, lid van die Gautengse wetgewer, en dr. Nomafrench Mbombo, Wes-Kaapse minister van gesondheid, het hul name in die hoed gegooi vir dié tussentydse pos.
Die poste is vakant ná verlede maand se bedanking van Mmusi Maimane en Athol Trollip as onderskeidelik DA-leier en nasionale voorsitter.
Bonginkosi Madikizela, Wes-Kaapse DA-leier, wat aanvanklik saam met Steenhuisen en Gana ook 'n kandidaat vir tussentydse leier was, het Maandag sy onttrekking uit die stryd aangekondig.
Hy het dié besluit geneem ná gesprekke met 'n aantal leiers en strukture en omdat hy op sy werk as provinsiale minister van vervoer en infrastruktuur wil konsentreer.
Makashule Gana Foto: RAPPORT
Steenhuisen, voormalige hoofsweep, wat kort ná Maimane se bedanking deur die DA-koukus tot parlementêre leier verkies is, was die eerste kandidaat wat sy belangstelling in die tussentydse leiersposisie aangekondig het.
Hy het Woensdag by navraag gesê hy is positief.
"Ek is vol vertroue dat dit wat ek in die veldtog aangebied het positief deur die afgevaardigdes ontvang is.
"Ek voel goed oor my kanse, maar aanvaar nooit enigiets as vanselfsprekend nie en laat nooit iets aan die toeval oor nie, so ek sal tot die bitter einde met my veldtog voortgaan," het hy gesê.
Gana het op sy beurt gesê sy veldtog is "sterk" en hy is besig om sy doelwitte te bereik.
"Ek is bemoedig deur die syfers wat ek sien. Dit was 'n ondervinding," het hy gesê.
Die suksesvolle kandidate sal die poste beklee tot die party se federale kongres, wat vir April geskeduleer is.